สบน.เปิดซื้อขายพันธบัตร-คืนภาษีผ่านแอพฯ “เป๋าตัง”
สบน.เปิดซื้อขายพันธบัตรออมทรัพย์เพื่อต่อยอดการลงทุน และสามารถใช้บริการคืนภาษี โดยผู้ที่เคยยืนยันตัวตนทางอิเล็กทรอนิกส์ด้วยบัตรประชาชน ที่ธนาคารกรุงไทย สามารถสแกนใบหน้าในแอปพลิเคชัน และทำธุรกรรมได้โดยไม่มีค่าธรรมเนียม ผ่านวอลเล็ต สบม. บนแอปพลิเคชั่นเป๋าตัง
สบน.เปิดซื้อขายพันธบัตรออมทรัพย์และคืนภาษีผ่าน “วอลเล็ต สบม.” บนแอปพลิเคชั่นเป๋าตัง
15 ต.ค. 2564

นางแพตริเซีย มงคลวนิช ผู้อำนวยการสำนักงานบริหารหนี้สาธารณะ หรือ สบน. เปิดเผยว่า สบน. พัฒนาต่อยอดการลงทุนผ่านวอลเล็ตสะสมบอนด์มั่งคั่ง (สบม.) บนแอปพลิเคชัน “เป๋าตัง” อย่างต่อเนื่อง เพื่ออำนวยความสะดวกและยกระดับบริการภาครัฐ โดยผู้ที่เข้าเกณฑ์ได้รับยกเว้นภาษีและได้รับเงินคืน จะเป็นผู้ซื้อพันธบัตรออมทรัพย์ในตลาดรองผ่านวอลเล็ต สบม. บนแอปพลิเคชัน “เป๋าตัง” ซึ่งได้เชื่อมโยงข้อมูลภาษีกับกรมสรรพากร ทำให้สามารถตรวจสอบการหักภาษีตามจำนวนวันที่ถือครองจริง
โดยหากได้รับสิทธิยกเว้นภาษี ผู้ลงทุนจะได้รับเงินคืนเข้าวอลเล็ต สบม. ประมาณ 10 วันทำการหลังจากได้รับดอกเบี้ย การดำเนินการในครั้งนี้ นอกจากจะอำนวยความสะดวกในการขอคืนภาษีหัก ณ ที่จ่ายให้กับผู้ลงทุนอัตโนมัติ ซึ่งผู้ลงทุนยังสามารถเรียกดูรายการภาษีหัก ณ ที่จ่ายได้จากวอลเล็ต สบม. แล้ว ยังเพิ่มประสิทธิภาพกระบวนงานให้กับทุกหน่วยงานที่เกี่ยวข้อง และส่งเสริมการซื้อพันธบัตรออมทรัพย์ผ่านตลาดรองอีกด้วย
ทั้งนี้ ผู้อำนวยการ สบน. กล่าวว่า ผู้สนใจสามารถซื้อขายพันธบัตร และใช้บริการขอคืนภาษีอัตโนมัติผ่านวอลเล็ต สบม. บนแอปพลิเคชัน “เป๋าตัง” ได้ตั้งแต่บัดนี้ต้นไป โดยผู้ที่เคยยืนยันตัวตนทางอิเล็กทรอนิกส์ด้วยบัตรประชาชน (Dip chip) ที่ธนาคารกรุงไทย (KTB) แล้ว สามารถสแกนใบหน้าในแอปพลิเคชัน และทำธุรกรรมตลาดรองได้ทันทีโดยไม่มีค่าธรรมเนียม ซึ่งผู้ลงทุนจะสามารถทราบราคาพันธบัตร ตรวจสอบรายละเอียดและสถานะธุรกรรม และรายการที่หักภาษีทั้งแบบรายรุ่น และรายปีภาษีได้ทันที ผ่านวอลเล็ต สบม. บนแอปพลิเคชัน “เป๋าตัง”